271. divízia ľudových granátnikov

271. pešia divízia (), neskôr 271. divízia ľudových granátnikov () bola divízia nemeckého Wehrmachtu počas druhej svetovej vojny. Divízia počas svojej existencie pôsobila na západnom fronte, kde bola úplne zničená vo Falaiskej kapse. Na jeseň roku 1944 sa jej reorganizácia na 271. divíziu ľudových granátnikov uskutočňovala na Slovensku, kde divízia plnila strážne úlohy na Ponitrí. Následne sa zúčastnila budapeštianskej operácie a v marci bojovala na Hrone. V máji 1945 divíziu, vtedy súčasť 1. tankovej armády skupiny armád Stred, zajala na južnej Morave Červená armáda.

História
Sformovanie a nasadenie vo Francúzsku
Divízia bola sformovaná 22. mája 1940 v rámci plánov pre prípad dlhotrvajúcej západnej kampane. Vzhľadom na rýchle ukončenie západného ťaženia uzavretím prímeria s Francúzskom bolo formovanie divízie zrušené pred jej dokončením 22. júla 1940. Obnovená bola 17. novembra 1943 v Holandsku zo štábu 113. pešej divízie, ktorá bola rozpustená neďaleko Nevelu v strednom Rusku. Po svojom sformovaní bola divízia v januári 1944 presunutá z Holandska do oblasti Besançonu. Do 10. mája 1944 dosiahla sila divízie 12 171 mužov a 108 pomocných príslušníkov. Od 30. júna 1944 bola divízia vystriedaná prvkami 198. pešej divízie a presunutá do Normandie. Počas presunu boli železničné transporty napadnuté spojeneckými stíhacími bombardérmi a divízia utrpela straty. Od 17. júla 1944 vedúce jednotky divízie vystriedali 10. tankovú divíziu SS na normandskom fronte juhozápadne od Caen. 25. júla 1944 divízia prevzala pravý sektor II. tankového zboru SS a vystriedala 10. tankovú divíziu SS. Divízia bola zničená v auguste 1944 vo Falaiskej kapse spolu s 5. tankovou armádou.

271. divízia ľudových granátnikov a pôsobenie na Slovensku
Divízia bola znovu sformovaná 17. septembra 1944 z 576. divízie ľudových granátnikov (Vojenský okruh XVII), ktorá sa formovala v Trnave na Slovensku od 25. augusta 1944. Jej náhradným vojenským okruhom však, rovnako ako v prípade rozpustenej 271. pešej divízie, bol Vojenský okruh XIII. Divízia bola dislokovaná na Ponitrí od Nemeckého Pravna po Nitru a dosahovala počet 234 dôstojníkov a 6 981 poddôstojníkov a mužstva. Divízia ako celok mala pomerne nízku bojovú hodnotu, kvôli nedostatočnému výcviku ale aj preto, lebo do nej prijímali aj dobrovoľníkov. V novembri 1944 bola odvelená zo Slovenska (9. novembra bola hlásená ako čiastočne odtransportovaná).

Boje na východnom fronte

V decembri bola divízia prevelená do Székesfehérváru, kde sa pripojila k 3. maďarskej armáde. V rámci skupiny armád Juh bola divízia v januári 1945 pridelená k 6. armáde v Budapešti. Počas bitky o Budapešť bola veľká časť divízie (veliteľstvo a 978. granátnický pluk) zničená. Zvyšky divízie boli potom vo februári/marci 1945 podriadené 8. armáde pri Hrone. 
16. februára 1945 severozápadne od Levíc divízia vyrazila do protiútoku a prekročila Hron. Od 1. marca 1945 bola 271. divízia spolu s ďalšími divíziami a bojovými skupinami podriadená veleniu IV. Panzerkorpsu (4.) Feldherrnhalle, ktorý vznikol spojením IV. tankového zboru a zvyškov Panzergrenadier-Division Feldherrnhalle. Ku dňu 29. marca 1945 mala veliteľské stanovište v Oslanoch. Následne sa divízia dostala na Moravu, kde od 11. apríla 1945 spolu s časťou 72. armádneho zboru skupiny armád Ostmark, 8. pancierovou divíziou a 182. pešou divíziou bránila Hodonín a jeho okolie pred vojakmi sovietskej a rumunskej armády. V máji 1945 divíziu, vtedy súčasť 1. tankovej armády skupiny armád Stred, zajala na južnej Morave Červená armáda.

Divízii velil plukovník / generálmajor Martin Bieber, ktorý predtým velil 576. divízii ľudových granátnikov a z ruského zajatia bol prepustený až v roku 1955.

Zloženie
 Granátnický pluk 977 s dvoma prápormi z granátnického pluku 1186
 Granátnický pluk 978 s dvoma prápormi z granátnického pluku 1187
 Granátnický pluk 979 s dvoma prápormi z granátnického pluku 1188
 Delostrelecký pluk 271 so štyrmi prápormi z delostreleckého pluku 1576
 Divízne jednotky 271 s streleckou rotou z jednotiek 1576

 Poznámky 

Referencie

Literatúra





 Zdroj 

Kategória:Nemecké vojenské jednotky druhej svetovej vojny
Kategória:Nemecké a iné jednotky nasadené na potlačenie Slovenského národného povstania a partizánov
Kategória:Divízie (vojenské jednotky)